Kristoffer Olsson lagt i respirator: – Veldig trist
Den svenske landslagsspilleren Kristoffer Olsson (28) er innlagt på sykehus i respirator. Tidligere lagkamerat Tarik Elyounoussi er sjokkert etter nyheten. Det er Midtjylland som opplyser om Olssons tilstand. Klubben skriver at Olsson er rammet av det som trolig er en «akutt sykdom knyttet til hjernen». Han mistet bevisstheten i sitt hjem for en uke siden. Olsson har hatt familien sin rundt seg i tillegg til deler av klubbens medisinske team den siste tiden. I tillegg er et «team av Danmarks ledende medisinske eksperter» i arbeid for å stille en diagnose og sette i gang riktig behandling, opplyser den danske klubben. Midtjylland skriver at informasjonen kommer ut på grunn av ryktene om Olssons fravær den siste tiden. – Alle i Midtjylland er selvsagt dypt preget av Kristoffers plutselige sykdom, og våre tanker og fulle støtte går til Kristoffer og hans familie, skriver Midtjylland. Tidligere landslagsspiller Tarik Elyounoussi spilte med Olsson i svenske AIK. – Det er et sjokk. Det er veldig trist. Jeg håper det går bra og sender varme tanker og styrke til ham og familien hans, sier Elyounoussi til VG. I 2018 tok duoen og AIK seriegull i Allsvenskan. – Vi spilte sammen på et lag som tok seriegull, og det var veldig stort for oss på den tiden. Vi hadde en kjempefin tid sammen. Han er en fantastisk fin fyr. Han er ydmyk, jordnær og en god fotballspiller, roser Elyounoussi. Olssons svenske lagkamerat i Midtjylland, Joel Andersson, sier følgende til Aftonbladet: – Det er vanskelig nå. Han er et fantastisk menneske. 28-åringen har spilt 47 A-landskamper for Sverige siden 2017 og representerte svenskene sist i en EM-kvalifiseringskamp mot Estland i november i fjor. Han var i Arsenal-akademiet som unggutt og fikk én kamp på førstelaget. Siden har han spilt i AIK, Krasnodar og Anderlecht. – Midtjylland har foreløpig ingen ytterligere uttalelser, men vi vil informere offentligheten når viktig, ny informasjon dukker opp, skriver klubben. Olsson er lagkamerat med norske Ola Brynhildsen i den danske klubben. Iver Fossum spilte også med Olsson i Midtjylland fra sommeren 2023, før nordmannen ble solgt til belgiske KV Kortrijk på deadline day 1. februar.
Den svenske fotballspilleren Kristoffer Olsson (28) er innlagt på sykehus i respirator Han mistet bevisstheten for en uke siden og er antatt rammet av en «akutt sykdom knyttet til hjernen» Tarik Elyounoussi spilte med Olsson i AIK og sier nyheten kom som et sjokk Olsson har spilt 47 A-landskamper for Sverige og har tidligere vært i Arsenal, AIK, Krasnodar og Anderlecht